Erfitt að segja til um fjölda friðaðra húsa á Vesturlandi Alls falla 46 húseignir á Akranesi undir friðunarákvæði nýrra laga um menningarminjar sem tóku gildi um síðustu áramót . Þá urðu um 2.500 hús sjálfkrafa friðuð á landinu , þar af 236 á Vesturlandi . Áður voru friðuð hús á landinu um fimm hundruð , þar af fjörtíu á Vesturlandi . Samkvæmt fyrri lögum eru öll hús á Íslandi friðuð sem byggð voru fyrir 1850 og allar kirkjur sem byggðar voru fyrir 1918 . Með nýjum lögum um minjavernd sem tóku gildi um áramótin breyttist þetta þannig að öll hús hundrað ára og eldri eru friðuð . Þetta þýðir að ekki má breyta þeim að utan og aðeins má gera minniháttar breytingar að innan . Í fyrstu grein laganna segir að tilgangur þeirra sé að stuðla að verndun menningarminja og að tryggja að íslenskum menningararfi verði skilað óspilltum til komandi kynslóða . Guðlaug Vilbogadóttir fornleifafræðingur hjá Minjastofnun Íslands segir í samtali við Skessuhorn að mikilvægt sé að hafa ákveðna fyrirvara í huga þegar rýnt er í tölur um friðuð hús . Ekki séu öll hús og mannvirki skráð í Þjóðskrá og einnig séu mörg dæmi um að byggingarár sé ekki rétt skráð . Þá eigi eftir að draga hús sem friðuð voru fyrir áramót frá þeirri tölu sem nefnd er í upphafi þessarar fréttar . „ Því er þetta engan veginn rétt tala og það mun taka drjúgan tíma að ganga frá skrá yfir friðuð hús samkvæmt nýju lögunum . Listinn á vefnum okkar er því ekki uppfærður og á þessari stundu er ekki vitað hvenær heildarlisti yfir friðuð hús á Íslandi liggur fyrir , “ segir Guðlaug Vilbogadóttir fornleifafræðingur . Byggingar - og skipulagsfulltrúa var falið , að beiðni Minjastofnunar Íslands , að taka saman upplýsingar um fjölda húsa á Akranesi sem falla undir ákvæði laganna um friðun húsa nú , og næstu fimm árin , en eins og áður segir falla 46 húseignir undir lögin á Akranesi . Þar af eru fimm eignir á safnasvæðinu í Görðum . Þá ákvað skipulags - og umhverfisnefnd að eigendum þeirra eigna sem um ræðir verði sent bréf þar sem ákvæði nýju laganna verða kynnt .